« Evidon, n'eo ket posupl bezañ Breton hep gouzout brezhoneg. Ne gomprenañ ket perak n'eo ket gouest an dud, amañ, da gompren talvoudegezh o sevenadur », emezañ. E brezhoneg, mar plij. Ha brezhoneg prop. Koulskoude n'emañ ket an den eus ar vro. Eus pelloc'h... un tammig. E Bro Gongo e oa bet ganet Buhendwe Eluga. E Kivu, reter ar vro, nepell eus harzoù Rwanda, Kenya, Burundi, ha Tanzania. « E 1983 e oan degouezhet e Brest d'ober studioù war ar gwir. Un DEUG am eus bet, ur Vestroniezh war an AES (Melestradurezh, Ekonomiezh ha Sokial). Hag un Dezenn am eus graet, da heul, e Skol ar Skiantoù Politikel e Roazhon. Met pa oan e Skol Veur Vrest em boa tro da heuliañ kentelioù gant ur c'helenner barrek war sevenadur Breizh. C'hoant am boa bet da c'houzout hiroc'h war ar sevenadur hag ar brezhoneg ». Ken hir m'eo bet trufet betek ar menez Are gant ur plac'h a Sant-Tegonneg. Dimezet gañti. Ha kuit da Afrika en-dro ! « Ma gwreg a oa o labourat evit ar gevredigezh etrevroadel "Action Nord Sud". E-pad tri bloavezh omp bet o chom hag o labourat e Kenya. Met deuet e oamp skuizh. Start e oa din mont da chom e Bro Gongo en-dro abalamour d'ar brezel. Distroet omp e Breizh, neuze ».